周秀實陳庭藻攜酒見過徜徉湖山間甚款明日秀實有詩乃次韻
作者：周紫芝
朝代：宋

paragraphs: 少年懷二妙，一日如三秋。
豈料京洛間，歲暮方從游。
空疏坐晚繆，清楚知前脩。
周郎古名士，功以一戰收。
太丘亦賢者，盛德令人羞。
周旋奉談笑，領略開羈囚。
有如我輩人，夫豈公等儔。
窈窕尋遠壑，共賦臨清流。
青山儻在眼，白髮從滿頭。
西湖如西子，好句豈易酬。
不敢妄作語，恐有不下鷗。
微君妙篇章，何以寫我憂。
人生每如此，萬户不足侯。
斯盟儻未寒，小艇尚可浮。